Gedenkdiens vir Stefan; dood ondersoekStefan Marais. Foto: Facebook ŉ Lykskouing sal Dinsdag gedoen word op Stefan Marais, die gr. 11-leerder aan die Hoër Landbouskool Oakdale op Riversdal in die Wes-Kaap, wie se liggaam Saterdag in die Goukourivier by Stilbaai opgespoor is. Kapt. Malcolm Pojie, woordvoerder van die polisie, het bevestig die lykskouing sal vandag afgehandel word, maar die uitslae daarvan sal eers later beskikbaar wees. “In dié stadium word daar vermoed dat die seun verdrink het, maar die lykskouing sal amptelik die oorsaak van die dood bevestig. Ons wag dus vir die finale uitslag van die lykskouing,” het Pojie gesê. Maroela Media het vroeër berig Marais was die naweek saam met ander leerders van die skool, onder wie lede van die skool se leerderraad en onderwysers, op ŉ skooluitstappie toe die tragedie hom afgespeel het. Van die leerders het glo in die rivier geswem waar Stefan in die water verdwyn het. Toe mense besef het dat Stefan nêrens te vinde is nie, is daar dadelik na hom begin soek. Sy liggaam is Saterdag gevind en uit die water gebring. Die Hoër Landbouskool Oakdale het intussen op Facebook hul medelye aan Stefan se ouers, Pine en Petrusa, en sy jonger broer, Pieter, betuig. “Leerders, ouers en personeel van die skool is geskok en hartseer oor die verlies van hierdie uiters skrander, talentvolle en waardegedrewe Oakdaler. Hy was ŉ Oakdaler in murg en been. Ons harte gaan uit na hierdie gesin, sy maats en al die ander Oakdale-betrokkenes,” lui die inskrywing. Talle ander boodskappe van medelye is ook op sosiale media gedeel. “Vir almal wat met hierdie aangename seun gewerk of ŉ band [met hom] gehad het, word daar ŉ leë plek gelos,” het Wikus Smit geskryf. “[Stefan] was ŉ seun met bitter goeie maniere [en] so vriendelik soos kan kom. Pine, ek dink aan jou en jou familie. Julle het ŉ goeie seun grootgemaak,” het Lelanie Basson geskryf. Die bekende Suid-Afrikaanse rugbyspeler, CJ Stander, wat tans in Ierland rugby speel, het op sy amptelike Facebook-blad geskryf hy het Stefan geken vandat Stefan ses jaar oud was. “My gedagtes en gebede gaan uit aan sy familie in hierdie moeilike tyd,” het Stander geskryf. Dinsdagoggend is inligting op sosiale media gedeel dat ŉ gedenkdiens vir Marais Vrydagoggend uit die NG Moedergemeente Riversdal gehou word.